《竹石为瑞昌府镇国将军题》
明代·苏葵

物类有相得，劲质和贞资。竹近石增雅，石倚竹愈奇。

春风入嶰谷，夜雨深仇池。凤舞虎坚卧，过鸟恒惊飞。

玩石抚苍玉，风流今属谁。不张宋迪幂，时吟山谷诗。

霜空岁华老，清贞固襟期。宇宙闳孤声，直并东平驰。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。